Zemgales vidusskola (Tukuma novads)

**Zemgales vidusskola** ir vispārējās vidējās izglītības mācību iestāde Tukuma novada Slampes pagastā. 
Atrodas Slampes ciemā netālu no Tukuma—Jelgavas šosejas. Skola sastāv no 24 „mājiņām” — mācību kabinetiem, kuri savienoti ar gaiteņiem un izkārtoti ap aktu zāli un citām telpām. Skolai ir sporta zāle.

## Vēsture
### Skolas pirmssākumi
Priekšnoteikumi skolas atvēršanai Slampē, tāpat kā visā Latvijā, ir jāmeklē zemnieku brīvlaišanā, kuru Kurzemē un Zemgalē veica 1817. gadā. Lai paturētu zemniekus savā pakļautībā, progresīvākie vācu mācītāji un muižnieki iesāka pārvācošanu, šim nolūkam izmantojot skolu.
 
1847. gadā Slampē sāka strādāt Irlavas skolotāju semināra audzēknis K. Tīss. Tolaik skolas ēkas vēl nebija. Tā vairāk bija lasīšanas skola, ne publiskā skola. 
 
1851. gada 9. septembrī Džūkstes mācītājs ziņoja prāvestam, ka darbu uzsākusi Slampes skola, kas līdz šim bijusi tikai lasīšanas skola. 1851./1852. mācību gadā Slampē skolu apmeklēja 24 zēni un 5 meitenes un mācījās 13 nedēļas gadā. 
 
1853. gadā Džūkstes draudzē strādāja trīs skolotāji, pa vienam Slampē, Sprigū un Irlavā. Slampes skolā mācību laiks bija 15 nedēļas, bet mācības apmeklēja 25 zēni, 7 meitenes, kā arī 3 zēni no Praviņām. 
 
1881. gadā skola saņēma jaunas telpas Slampes upītes kreisajā krastā. Jaunajā skolā bija divas klases un par skolotāju strādāja Ansis Birznieks. Skolā mācījās ap 40 bērnu. 
 
Pirmā pasaules kara laikā no 1915. gada jūlija līdz 1917. gada augustam mācības nenotika, jo Slampē atradās frontes līnija. 
 
No 1919. līdz 1929. gadam par skolotāju strādāja Fricis Hafelds. Šajā laikā skolēnu laiks svārstījās no 60 līdz 100 skolēniem. Skolā bija divi skolotāji un rezerves skolotājs. 
 
1932. gadā skola pārcēlās uz jaunām telpām – bijušo tiesas namu Slampes upītes labajā krastā. 
 
1933. gadā skolu pārveidoja par sešklasīgo pamatskolu. 
 
No 1940./41. mācību gada sākās izglītības reformas, skolu sistēmu pārkārtojot atbilstoši PSRS okupācijas varas uzstādījumiem. Skolā, sākot ar 3. klasi, kā obligātu mācību priekšmetu mācību plānā ieviesa krievu valodu. 
Otrā pasaules kara laikā skolas ēka stipri cieta. Arī inventārs bija izpostīts. 

### Zemgales vidusskola
Zemgales vidusskola dibināta 1980. gadā, pārņemot Slampes astoņgadīgās skolas tradīcijas. Skolas ēka celta pēc individuāla projekta (autori V. Savisko un I. Jēkabsons). Skolas būvniecību veica toreizējās padomju saimniecības „Zemgale” būvbrigāde. 
1995./1996. mācību gadā Zemgales vidusskolas skolēnu skaits sasniedza  – 402 skolēnus, taču pēc apvienošanas ar Tukuma Vakara un neklātienes vidusskolu 2019./2020. mācību gadā sasniedza 495, kas ir lielākais skolēnu skaits skolas vēsturē.

Par 2017./2018. mācību gada darba rezultātiem skolēnu olimpiādēs, konkursos, skatēs un skolēnu zinātniski pētnieciskajās konferencēs skola ieguva Ata Kronvalda fonda balvu par 2. vietu mazo skolu grupā.

Kad 2019. gadā Tukuma novada pašvaldība pieņēma lēmumu par Tukuma Vakara un neklātienes vidusskolas likvidāciju, tās izglītības programmu īstenošanu pārņēma Zemgales vidusskola.

Zemgales vidusskolai ir bijuši 7 direktori, no kuriem divi – Zigfrīds Grīnpauks un Vladimirs Skuja – amatā ir bijuši divas reizes:

* Rasma Morusa 1953. – 1983.
* Zigfrīds Grinpauks 1983. – 1986.
* Aleksandrs Dementjevs 1986. – 1989.
* Zigurds Strīgelis 1989. – 1994.
* Uldis Strenga 1994. – 1999.
* Vladimirs Skuja 1999. – 2011.
* Zigfrīds Grinpauks 2011. – 2013.
* Vladimirs Skuja 2013.-2016.
* Liene Tāsse (Učelniece) no 2016. gada.

## Atsauces